**1989. aasta resolutsiooni „Poliitilisest ja õiguslikust hinnangust 1939. aasta Nõukogude–Saksa mittekallaletungilepingule“ tühistamise ettepanekust**

NSV Liidu Rahvasaadikute Kongressi 1989. aasta 24. detsembri otsus nr 979-1 „Poliitilisest ja õiguslikust hinnangust 1939. aasta Nõukogude–Saksa mittekallaletungilepingule“ oli julge ja tark tegu, millega said hakkama perestroikaaja poliitikud, kes püüdsid taastada oma riigi väärikust, nii et see põhineks tõel, oma ajaloo mõistmisel ja naaberriikide austamisel.

 Täna jälgime murega Venemaa Föderatsiooni katseid toimunut moonutada Molotovi-Ribbentropi pakti uue tõlgendusega, mille kohaselt 1989. aasta resolutsioon tagasi võetakse ja „tunnistatakse kehtetuks kogu Venemaa Föderatsiooni territooriumil“.

 Rahvasaadik A. Žuravljovi algatusel põhineval ettepanekul võtta vastu uus föderaalseadus ei ole mingisugust mõju Molotovi-Ribbentropi pakti ja selle salaprotokolli kui rahvusvahelise õiguse kohaselt ebaseadusliku akti ühemõttelisele hukkamõistmisele. Samuti ei mõjuta see ajaloolaste hinnangut paktile. Kahtlemata tuleb sellesse algatusse suhtuda kui kahetsusväärsesse ajaloo ümberkirjutamise katsesse, mis pannakse toime selle salaprotokolli põhjustatud võika tragöödia ohvrite mälestuse arvel.

 Protokoll sillutas teed ebaseaduslikule jõukasutusele naaberriikide vastu – Leedu, Läti ja Eesti iseseisvuse kaotamisele, Poola jagamisele Saksamaa ja Nõukogude Liidu vahel, Nõukogude Liidu sõjale Soome vastu ning Rumeenia territoriaalse terviklikkuse kaotamisele. See sillutas teed Teise maailmasõja puhkemisele, mis tõi kaasa kümnete miljonite inimeste surma, natslike koonduslaagrite rajamise ja holokausti, ühe suurimatest julmustest inimkonna ajaloos. Selle tulemusena jäid meie Euroopa-osas asuvad riigid paljudeks aastakümneteks ilma oma iseseisvusest ja suveräänsusest ning nende kodanikud põhilistest inim- ja kodanikuõigustest.

 Totalitaarse imperialismi rehabiliteerimine menetletava seaduseelnõuga on katse õigustada väiksemate naabrite vastu vägivalla ja sõjalise jõu kasutamisel põhinevaid rahvusvahelisi suhteid ning suveräänsete riikide rahvusvahelisel õigusel põhineva võrdse kaitstuse hülgamist. See on eriti ohtlik, sest õigustab, tegelikult kinnitab Venemaa Föderatsiooni praegust poliitikat Ukraina, Gruusia ja Moldova suhtes ning avab tee tulevastele võimalikele rahvusvahelise õiguse rikkumistele, mis kahjustavad naaberriikide iseseisvust ja suveräänsust.

 Kutsume Riigiduumat ja Venemaa Föderatsiooni ametivõime üles tegema kõikvõimalikke jõupingutusi, et rajada oma suhted naabritega rahvusvahelisele õigusele, austusele nende suveräänsuse ja territoriaalse terviklikkuse vastu, usalduse taastamisele rahvusvahelistes suhetes ning heanaaberlike suhete taastamisele meie Euroopa-osas. Nendes jõupingutustes oleks esimene vajalik samm ettepaneku menetlemisest taganemine. Riikide ajaloos on ilusaid hetki ja hetki, mis on väärt hukkamõistu. Loodame, et Venemaa Föderatsiooni Riigiduuma näitab praegusel ajal üles sama palju tarkust ja julgust kui nende eelkäijad 1989. aastal.

**Zbigniew Rau**

Väliskomisjoni esimees

Poola Vabariigi Seim

**Juozas Bernatonis**

Väliskomisjoni esimees

Leedu Vabariigi Seim

**Rihards Kols**

Väliskomisjoni esimees

Läti Vabariigi Seim

**Enn Eesmaa**

Väliskomisjoni esimees

Eesti Vabariigi Riigikogu